তিন তলার দেওয়ালের একটা অংশ ভাঙছিলেন। সেই সময় মনে হয়, গোটাটা ভেঙে পড়তে পারে। আশঙ্কা করেই দ্রুত নীচে নেমে এসেছিলেন মুকান্দর শেখ। কিন্তু, নীচে নেমে অন্য সহকর্মীদের সতর্ক করার আগেই হুড়মুড়িয়ে ভেঙে পড়ে তিন তলার দেওয়ালের একটা অংশ। দোতলার ছাদে সেই সময় কাজ করছিলেন অন্য এক শ্রমিক। তিন তলার ভেঙে পড়া অংশের চাপে ওই শ্রমিককে নিয়ে দোতলার ছাদও ভেঙে পড়ে এক তলার ছাদে। এই ঘটনায় দুই শ্রমিকের মৃত্যু হয়েছে। আহত হয়েছেন আরও দু’জন। রবিবার রাত সাড়ে আটটা নাগাদ ঘটনাটি ঘটে হাওড়ার বঙ্গবাসী প্রেক্ষাগৃহে। ১০০ বছরের পুরনো ওই সিনেমা হলটি ভেঙে বর্তমানে শপিং মল তৈরির কাজ চলছে। সেই কাজের সময়ই দুর্ঘটনাটি ঘটে বলে পুলিশ সূত্রে খবর।    পুলিশ জানিয়েছে, মৃত দুই শ্রমিকের নাম মিনারুল ইসলাম (৩৭) এবং শামিম হোসেন (২৮)। দু’জনেই মুর্শিদাবাদের বাসিন্দা। আহতদের নাম রফিকুল শেখ এবং জুলমার্গ শেখ। ওই দু’জনের বয়স ২৫ থেকে ৩০ বছরের মধ্যে। ঘটনার প্রত্যক্ষদর্শী মুকান্দর শেখ বলেন, ‘‘তিন তলার দেওয়ালের একটা অংশ ভাঙছিলাম। তখনই মনে হয়েছিল সেটি ভেঙে পড়তে পারে। ভয় পেয়ে দ্রুত নীচে নেমে আসি। বাকিদের সতর্ক করতে যাব, সেই সময়টুকুও আর পেলাম না।’’ দ্রুত সবাইকে হাওড়া জেলা হাসপাতালে নিয়ে যাওয়া হয়। সেখানেই চিকিৎসকরা মিনারুল এবং শামিমকে মৃত বলে ঘোষণা করে। কী ভাবে ঘটনাটি ঘটল তা খতিয়ে দেখছে হাওড়া থানার পুলিশ।